**Autokulud (dokumenteerimine ja hüvitamine)**

***Meeldetuletuseks:*** *sõidukulu saab eelarvereal olla eraldiseisva kuluna vaid juhul, kui see on otseselt seotud konkreetse projekti tegevusega. Igapäevased projekti juhtimise ja asjaajamisega seonduvad kulud saab katta üld-ja arenduskuludest, kui taotleja need on eelarves ette näinud.*

*Alljärgnev puudutab neid sõidukulusid, mis on eelarves eraldi välja toodud. Üld- ja arenduskuludest kaetavat ei pea KÜSKi tarbeks dokumenteerima ega nende kohta tõendeid esitama (üks läbipaistvalt toimetav vabaühendus aga hoiab ka enda tarbeks raamatupidamises kõik korras).*

Isikliku sõiduauto töösõitudeks kasutamise kulusid saab hüvitada sõidupäeviku alusel lähtudes järgmistest õigusaktidest:

* Tulumaksuseaduse § 13 lõike 3 punkt 2; <https://www.riigiteataja.ee/akt/131122016004>
* Teenistus-, töö- või ametiülesannete täitmisel isikliku sõiduauto kasutamise kohta arvestuse pidamise ja hüvitise maksmise kord, VV määrus 164 ; <https://www.riigiteataja.ee/akt/126082014011>

Hüvitist saab maksta töötajale, ametnikule, juriidilise isiku juht- või kontrollorgani liikmele.

Hüvitise määramiseks ja maksmiseks vormistatakse otsus vastavalt Vabariigi Valitsuse määrusele nr 164. Maksmise aluseks on sõidupäevik, milles näidatakse sealhulgas

* sõiduautot kasutava isiku ees- ja perekonnanimi,
* sõiduauto riikliku registreerimismärgi andmed,
* sõiduauto läbisõidumõõdiku alg- ja lõppnäit iga tehtud sõidu korral,
* sõidu tegemise kuupäev ja eesmärk (seos projektiga ja tegevustega).

Sõidupäeviku vormi saab välja töötada iga ühing vastavalt oma eelistustele. Üks võimalikest variantidest on siin:

|  |  |  |  |  |  |  |
| --- | --- | --- | --- | --- | --- | --- |
| ***Sõidupäevik*** | |  | |  |  |  |
| *Auto kasutaja:* | |  | |  |  |  |
| *Sõiduauto riikliku registreerimismärgi andmed:* | | | | |  |  |
| *Kuupäev* | *Spidomeetri algnäit* | *Spidomeetri lõppnäit* | | *Läbitud kilomeetrid* | *Marsruut* | *Sõidu eesmärk (viide projektile)* |
|  |  |  | |  |  |  |
|  |  |  | |  |  |  |
|  |  |  | |  |  |  |
|  |  | *KOKKU:* | |  | *km* |  |
|  | *kilomeetri hind:* | | *..* | *EUR / km* |  |  |
|  | *Hüvitatavad transpordikulud:* | | *..* | *EUR* |  |  |
|  |  |  | |  |  |  |
| *Hüvitise taotleja allkiri:* | |  | |  | *Kuupäev:* |  |

Kulude hüvitamisel tuleb jälgida ka aruandeperioodil kehtivat maksuvaba piirmäära, mille ületamisel tuleb väljamaksetelt maksta juba erisoodustusmakse (seisuga 01.09.14 kehtib maksuvaba hüvitise piirmäär kuni 0,30 eurot ühe sõidetud kilomeetri kohta, kokku kuni 335 eurot/kuus).

Eraisikutele, kellele ei saa sõidupäeviku alusel kulusid hüvitada (näiteks vabatahtlikud, töövõtulepingu alusel töötavad isikud, ühingu jaoks vajalikke kulutusi teinud isikud jne) saab kulusid hüvitada Tulumaksuseaduse § 12 lõike 3 alusel – ainult kuludokumendi alusel. Selleks vormistatakse kas kuluaruanne või kulude hüvitamise avaldus vmt , millele lisatakse juurde kuludokument (antud juhul kütuse ostutšekk). Üks võimalik kuludokumendi näidis on siin:

|  |  |  |  |  |  |
| --- | --- | --- | --- | --- | --- |
| ***Kuluaruanne*** | |  |  |  | |
| *Aruandva isiku nimi* | |  | |  |  |
| *Aruandekuu ja -aasta* | |  | |  |  |
| *Jrk nr* | *Kuupäev* | *Arve esitaja nimi* | *Kuludokumendi number* | *Kulu, mille eest makstud* | *Summa* |
|  |  |  |  |  |  |
|  |  |  |  |  |  |
|  |  |  |  |  |  |
| *KOKKU* | | | | | ***0,00*** |
|  | *Palun* | *…………………* | *kanda üle minu arvelduskontole* | | |
| *Aruandva isiku allkiri ja kuupäev* | |  |  |  |  |
|  | |  | |  |  |

Projekti toetusrahadest kaetavate kulude puhul on oluline, et need oleksid seotud projekti konkreetsete tegevustega. Nii on näiteks üheks võimaluseks lisaks kuluaruande juurde vormistada ka arvestuslik sõidupäevik, kus on kirjas sõidu marsruut, läbitud kilomeetrid ja selleks kulunud kütuse summa (näiteks: masin tarbib keskmiselt *x* l/100 km-le, läbitud on *xx* km, kütuse kulusumma).

Ühingule kuuluva sõiduauto puhul on oluline eristada, kui suures ulatuses kütusekuludest on seotud konkreetse projektiga. Siin võib olla abiks samuti sõidupäeviku kasutamine, kus eristatakse erinevate projektidega seotud sõidud ja arvutatakse välja kilomeetrite peale kulunud kütuse summa.